runetrust/blame-folketinget-dk huggingface dataset:
Morten Dahlin (V), 2023-05-31:
Arbejdstiden på den enkelte arbejdsplads må jo forhandles mellem arbejdsgiver og arbejdstager.
Men til det der med, at økonomien er overholdbar, vil jeg sige, at vi har været i gang i ikke engang 2 timer nu, og de 16 mia. kr., der var i ekstra råderum, er jo allerede brugt tre-fire-fem gange, for folk i denne her Folketingssal er ufattelig dygtige til at bruge penge – også på nogle fornuftige ting.
Jeg ønsker jo selv at bruge flere penge på at hæve kvaliteten i vores kræftbehandling, fordi jeg mener, at det ikke er i orden, at den gode udvikling, vi har set på kræftområdet, er stagneret.
Jeg er helt enig i det, der ligger under hr. Morten Messerschmidts spørgsmål, nemlig at Danmark ikke bare er en tilfældig plet jord langt mod nord.
Danskerne er et folk, og danskerne er et særligt folk med en særlig identitet og en kultur, som vi skal værne om.
Det skal vi gøre ved naturligvis at holde vores traditioner i hævd, det skal vi gøre ved at føre en stram og konsekvent udlændingepolitik, og det skal vi gøre i familierne, som også er noget, jeg går meget op i.
Og jeg glæder mig sådan set til at være en del af et flertal, der rent faktisk tager et ansvar og gør en forskel, også for de danske familier, der forventer, at der er et velfærdssamfund til dem, når deres børn vokser op.
Jeg ved ikke, hvad det her og den her henviser til, når spørgeren siger det.
Men jeg vil da gerne sige, at vi har en ambition om et endnu stærkere dansk fødevareerhverv.
Jeg er stolt af, og jeg mener, det har en selvstændig værdi, at man kan gå ned i danske supermarkeder og købe danske produkter.
Jeg synes også, det er dejligt, at udlandet kan købe danske fødevareprodukter.
Én ting er, at vi viser verden, at vi kan gå foran med et godt eksempel i forhold til produktion, i forhold til miljø, i forhold til klima, men vi skaffer også en masse penge til den danske statskasse.
Derfor vil jeg gerne sige til spørgeren, at jeg mener, at vi skal sikre, at vi i fremtiden har et stærkere fødevareerhverv og ikke et svagere.
Sólbjørg Jakobsen (LA), 2023-05-31:
Tak for det.
Jeg har besluttet mig for, at jeg også vil være far først fra nu af – det er blevet meget populært.
Jeg ville egentlig have stillet det her spørgsmål til ordføreren for Socialdemokratiet, men det er meget mere relevant, synes jeg, at spørge ordføreren for Venstre.
Det blev nævnt i forbindelse med fru Pernille Vermunds spørgsmål om abort, at den borgerlige fløj stod på den forkerte side i forhold til regeringens forslag om at sænke aldersgrænsen, og der var noget, der undrede mig lidt.
Én ting er, at man glemmer, at Liberal Alliance har meldt ud, at vi bakker regeringens forslag op, men Venstre er vel stadig en del af den borgerlige fløj, ikke?
Er det ordførerens opfattelse, at Venstre stadig er en del af den borgerlige fløj?
Er det kun Socialdemokratiet, der ikke helt putter dem i samme kasse?
Mette Thiesen (DF), 2023-05-31:
Jeg kunne forstå på den sidste ordfører for et af regeringspartierne, nemlig Socialdemokratiet, at det her med at nedsætte aldersgrænsen for at få abort pludselig er blevet udlændingepolitik.
Jeg synes jo, at det er sådan lidt paradoksalt, at man argumenterer for at nedsætte aldersgrænsen for at få abort til 15 år og tage den her ret store beslutning væk fra familierne og lægge den over på et 15-årigt barn, og at man vil gøre det til udlændingepolitik, når man jo i dag har en mulighed for at dispensere.
Og den mulighed skal der selvfølgelig være for de ganske, ganske få piger, som ellers ikke har den mulighed.
Men hvorfor mener Venstre lige pludselig, at det er brandgod politik at stille børn i den meget, meget svære situation at stå helt alene med det ekstremt store valg, som det er at få en abort, og som jo har konsekvenser for resten af deres liv?
Og mener Venstre også, at det her pludselig er udlændingepolitik?
Morten Dahlin (V), 2023-05-31:
Jeg synes, at den anden spørger et par stole længere henne lige før havde et meget nuanceret indlæg om abort.
Jeg synes så, at den her spørger havde et meget u nuanceret indlæg om abort.
Og jeg er meget ked af det, hvis den her debat skal blive sådan, at hvis man ikke støtter det her forslag, er man imod kvinder, eller at hvis man støtter det her forslag, er man imod familier.
Altså, det her er jo et emne, der berører rigtig mange mennesker dybt, i den politiske debat.
Heldigvis er den her gruppe af 15-17-årige, der ønsker at få abort, meget, meget lille, og det er glad jeg for, for det er en meget stor beslutning og ikke en let beslutning for de kvinder, der træffer det valg.
Når vi så synes, at det er en fornuftig beslutning, er det jo ikke, fordi vi ønsker at tage familien ud af ligningen, og jeg er helt overbevist om, at i langt, langt de fleste familier er det en beslutning, man diskuterer med sine forældre og inddrager dem i.
Men der kan jo være nogle mennesker, der er i en situation, hvor de ikke har de familiemæssige ressourcer at trække på, og hvor forældrene f.eks. ønsker at blokere for det på grund af et religiøst syn på det der.
Og skal vi give den magt til de forældre, eller skal vi dér lade de her piger afbryde deres graviditet i stedet for at lade dem gå igennem en graviditet, de dybest set ikke ønsker?
Mette Thiesen (DF), 2023-05-31:
Og det har man jo mulighed for i dag.
Så det, Venstre jo faktisk er med til at gøre, er at sænke aldersgrænsen for at få abort for alle for at tilgodese en meget lille gruppe i stedet for at sige, at lovgivningen sådan set i dag er sådan, at man, når man er et barn, selvfølgelig skal tale med sine forældre, og at man i familien samler op på det her.
For det er en stor beslutning.
Og så har man den her dispensationsmulighed, som jeg igen vil sige selvfølgelig skal være der for dem, som ikke har den mulighed.
Hvorfor mener Venstre pludselig, at aldersgrænsen skal rykkes for alle for at tilgodese den her meget, meget lille gruppe?
Det giver jo ikke mening.
Morten Dahlin (V), 2023-05-31:
Og jeg tror ikke, at der er nogen herinde, der ønsker, at det tal bare skal stige fuldstændig eksplosivt.
Men jeg synes, at det er forkert at sætte en 17-årig i den situation, at hun skal tvinges til at gå igennem en uønsket graviditet, fordi hendes forældre vil have det.
Og jeg bliver bare nødt til at sige om det der med, at der er en dispensationsmulighed, at nogle af de her kvinder jo er svage og udsatte, og at det at skulle igennem det der dispensationssystem godt kan være enormt svært.
Og må jeg ikke bare sige en ting omkring det der med børn – for jeg kender godt den der retoriske greb med at sige, at det er børn – at så er det også børn, der har sex.
Pia Olsen Dyhr (SF), 2023-05-31:
Det er ikke kun noget, vi kan se i fremtiden.
Det er noget, vi allerede ser nu og er nødt til at handle på.
Jeg er dybt uenig med fru Monika Rubins politiske leder, hr. Lars Løkke Rasmussen, altså vores udenrigsminister, når han mener, at ældreplejen er et område, hvor vi skal indføre brugerbetaling.
For jeg mener jo, at brugerbetaling og yderligere brugerbetaling – det er ikke, fordi vi ikke allerede har det i dag, hvis man gerne vil have tilkøbsydelser – i vores ældrepleje vil betyde, at vi yderligere øger forskellen mellem vores ældre.
Og jeg vil derfor spørge, om det er Moderaternes holdning, at det skal være regeringens politik at indføre mere brugerbetaling i ældreplejen.
Monika Rubin (M), 2023-05-31:
Mange tak for det gode spørgsmål.
Der er noget ved den her debat, der gør mig lidt bekymret, for det her handler ikke om, hvordan det er her og nu.
Her og nu bliver vi nødt til at lave reformer, fordi pensionsselskaberne tilbyder de her tilbud nu, og det gør de, fordi man som borger ikke synes, at det offentlige er godt nok, og derfor søger andre muligheder.
Men vi bliver også nødt til at tænke fremad.
Vi bliver nødt til at tænke på: Hvordan er det, det samfund, som mine børn vokser op i, er?
Og jeg tror simpelt hen, at hvis vi ikke begynder at kaste nogle bolde op i luften – og jeg siger ikke, at jeg har den perfekte løsning på, hvad vi skal gøre – og hvis ikke vi begynder at tænke anderledes og bare fortsætter med mere af det samme, så ender vi i en meget større ulighed, og det bekymrer mig.
Det bekymrer mig, hvis mine børn skal vokse op i et samfund, hvor der er decideret klasseopdeling i vores samfund.
Det vil jeg ikke have, og det er derfor, vi tager hul på den her debat.
Vi påstår ikke i Moderaterne, at vi har den endegyldige løsning på, hvordan det skal skrues sammen, men vi bliver nødt til at gøre noget anderledes – også i fremtiden, men også nu.
Pia Olsen Dyhr (SF), 2023-05-31:
Den klasseopdeling har vi ikke kun i fremtiden.
Den har vi allerede i nutidens Danmark.
85 pct. af hjemmehjælpsmodtagerne i Danmark kommer fra lavindkomstfamilier, og de har ikke muligheden for at tilkøbe ydelser.
Der er 15 pct. tilbage.
Og det er i dag.
Det er i dag, jeg taler om.
Jeg ved godt, ordføreren gerne vil tale om 10 og 20 og 30 år frem i tiden.
Jeg synes faktisk, politik også handler om at gøre noget i dag, og derfor bliver jeg overrasket over regeringen, der ved Moderaterne siger, at vi skal have mere brugerbetaling i ældreplejen.
Det betyder jo, at vi får øget ulighed i ældreplejen.
Er det det, regeringen gerne vil, eller er det kun Moderaternes politik?
Monika Rubin (M), 2023-05-31:
Vi har på intet tidspunkt sagt, at vi vil have øget brugerbetaling.
Det, det handler om for os, er, at man i fremtiden kigger på, om man kan sætte mere til side, og at man derfor måske kan hjælpe dem, der har størst behov, på en anden måde.
Det er hele forskellen på – og nu kommer jeg til at bruge et engelsk ord – equality og equity, og det er det, vi bliver nødt til at tale om herinde i Folketingssalen.
Men jeg er helt enig i, at sådan som det er allerede nu, fungerer det heller ikke optimalt i det offentlige, og det er jo præcis derfor, den her regering har forslag til, bl.a. på sundhedsområdet, strukturreformer, som skal forbedre vores sundhedsvæsen.
For det nytter ikke noget, at vi bare bliver ved med at skyde flere penge ind i det samme system, som ikke fungerer optimalt.
Morten Dahlin (V), 2023-05-31:
Men jeg mener stadig væk, at det er en overfladisk analyse at gøre reformer til et spørgsmål om penge i statskassen.
Det handler om arbejdskraft.
Der skal vi trække på en lang række parametre, og det er derfor, regeringen har et offensivt reformprogram, og det står jeg fuldstændig på mål for på Venstres vegne.
Så nævner ordføreren nogle tanker om at få flere andet offentligt ansatte til at gå fra deltid til fuldtid.
Jeg er helt med.
Altså, lad os kigge på, hvad de rigtige værktøjer er der.
Hvordan eliminerer vi, at der er mange, der melder sig syge med stress og alle de andre ting i forhold til arbejdsmiljø?
Jeg er helt med, lad os kigge på det.
Vi bliver nødt til ikke at lade nogen sten være uvendt i kampen for at skaffe noget mere arbejdskraft til vores private virksomheder og til vores offentlige sektor.
Pelle Dragsted (EL), 2023-05-31:
Nu er der jo mange måder at få mere arbejdskraft på.
Vi har titusindvis af timer, som går tabt på grund af dårligt arbejdsmiljø, stress.
Venstre var selv fremme under valgkampen med et spændende forslag om at sikre offentligt ansatte en ret til fuldtid – det har vi ikke hørt så meget om siden.
Der er mange måder, vi kan gøre det her på, som ikke griber ind i danske familiers frihed og ret til selv at disponere over deres fridage.
Så jeg spørger igen: Når nu økonomien ser bedre ud og der findes andre muligheder for at øge arbejdskraftudbuddet, vil Venstre så give danskerne den fridag tilbage, som man har snuppet fra dem?
Morten Dahlin (V), 2023-05-31:
Tak for spørgsmålet.
Spørgeren skal jo være velkommen til at kalde sig selv for far først.
Jeg er måske lidt gammeldags i min opfattelse af, at der findes to biologiske køn, så der skal måske lige være noget procedure til stede, før det kan lade sig gøre, men det kan jo være, at spørgeren har en anden opfattelse af det.
Venstre er et borgerlig-liberalt parti.
Og tak til Liberal Alliance for opbakningen til forslaget.
Sólbjørg Jakobsen (LA), 2023-05-31:
Når der snakkes om, at vi skal have sænket alderen, er det selvfølgelig, fordi vi er bekymrede for, at 15-16-årige piger skal tvinges til at gennemføre en graviditet, fordi de har nogle forældre, som tænker, at deres religiøse overbevisning skal styre deres pigers liv.
Men det er da også klart, at når jeg så hører fru Pernille Vermund nævne, at der er nogle, der skal stå alene med det her, har jeg også forståelse for, at der er et hensyn at tage der.
Vi er alle her i salen enige om, at vi skal have fri abort, så kunne man måske tage den her snak på et lidt mere nuanceret grundlag?
Morten Dahlin (V), 2023-05-31:
Tak for indlægget.
Jeg er en til en enig.
Jeg synes, at noget af det gode ved den danske debat om abort i virkeligheden er – og det er måske lidt underligt at sige for en politiker – at den har været meget afpolitiseret.
Altså, hvis man kigger på den amerikanske debat om abort, er den meget polariseret.
Jeg synes, det er et godt forslag.
Men jeg ved også, at abort for nogle er et meget etisk spørgsmål, og at det for nogle er et religiøst spørgsmål.
Og derfor er det selvfølgelig noget, man skal diskutere med respekt for, at der kan være forskellige synspunkter på tværs af det, der ellers normalt skiller os.
Der synes jeg bare vi skal tage hinanden på ordet.
Mette Abildgaard (KF), 2023-05-31:
Tak for det.
Også herfra tillykke til hr. Morten Dahlin med faderskabet.
Det er svært at gå hjemmefra en nyfødt og først komme hjem, når barnet sover om aftenen.
Jeg er nødt til at hilse og sige, at det ikke bliver nemmere, når de bliver ældre.
Jeg gør det hver evig eneste dag stort set med en 2-årig og en 4-årig, som er gamle nok til at forstå, at når mor tager på arbejde, er det ikke sikkert, man ses om aftenen.
Og jeg gør det præcis lige så meget for at gøre en forskel som hr. Morten Dahlin.
Derfor bliver jeg også nogle gange en lille smule provokeret af den retorik, Venstre lægger for dagen, nemlig når man siger, at man i Venstre er de eneste, der er villige til at tage ansvar, og at vi andre ikke er villige til at indgå i forhandlinger og lave kompromiser og alt muligt andet.
Men nej, vi vil ikke være med til at afskaffe en store bededag.
Og alle økonomer har jo peget på, at den varige effekt på arbejdsudbuddet er meget, meget tvivlsom.
Hvad vi derimod ved vi kan gøre, er at se på tilbagetrækningsordningerne.
Venstre er gået ind og har fredet Arnepensionen.
Hr. Morten Dahlin taler om, hvordan han vil have et bedre sundhedsvæsen.
En stor del af dem, der trækker sig tidligere tilbage, kommer netop fra vores sundhedsvæsen.
Der er ikke bare brug for flere penge til kræftbehandling, der er brug for flere medarbejdere, men dem trækker vi ud af arbejdsmarkedet med Arnepensionen.
Hvordan kan det hænge sammen?
Morten Dahlin (V), 2023-05-31:
Tak til ordføreren for spørgsmålet.
Venstre ikke de eneste, der gør en forskel, eller de eneste, der tager ansvar, men jeg synes ikke, at Det Konservative Folkeparti i høj nok grad – i forhold til hvad jeg gerne så – er med til at tage et ansvar og gøre en forskel.
Altså, Det Konservative Folkeparti var jo ikke med i finanslovsaftalen.
Der var jo andre blå partier i oppositionen, der gerne meldte sig ind og rent faktisk fik nogle politiske indrømmelser – det gjorde man ikke i Det Konservative Folkeparti.
I forhold til uddannelsesforhandlingerne har man sendt et langt brev om, at det bare er fuldstændig forfærdeligt og det vil man ikke være med til, på trods af at det faktisk er med til at løse udfordringen med arbejdskraft.
Og nu foreslår man så også at gå til valg på at tilbagerulle nogle af de økonomisk ansvarlige reformer, der allerede er lavet.
Derfor er jeg da lidt ked af, at det for Det Konservative Folkeparti mest handler om nogle kronikker og nogle forslag i medierne i stedet for at sætte sig ind til forhandlingsbordet og være med til at gøre en forskel i forhold til at få noget mere arbejdskraft, både til vores private sektor og i den grad også til vores offentlige sektor.
Og jeg vil håbe, at De Konservative stopper med det der: nej nej nej – og så siger mere: ja ja ja.
Mette Abildgaard (KF), 2023-05-31:
Det Konservative Folkeparti var med i forskningsreserven, i SSA-reserven; vi var med i aftalen om kriminalforsorgen; vi var med i aftalen om 1,3 mia. kr. til et styrket arbejdsmiljø; vi var sågar med til en musikhandlingsplan, selv om det ikke lige var alting, der var sød musik i den aftale set med vores øjne; og vi var med i en kæmpe aftale om en havplan i går aftes.
Nej, vi var ikke med i finansloven, men vi sagde klokkeklart, at vi gerne møder op, når vi skal lave en rigtig finanslov, hvor der er en rigtig forhandlingsreserve at forhandle om frem for de peanuts, der blev lagt frem, da der blev forhandlet den her gang.
Morten Dahlin (V), 2023-05-31:
Men der er ikke nogen af alle de aftaler, som jeg er glad for at Det Konservative Folkeparti er en del af, der skaffer mere arbejdskraft.
Jeg synes, at man bliver nødt til, hvis man gerne vil være et seriøst politisk parti, der siger, at man tager udfordringerne med arbejdskraft alvorligt, ikke kun at være med i de aftaler, hvor man skal uddele penge og lave initiativer i forhold til musikhandlingsplan, men sådan set også er med, når det giver en lille smule knubs, altså når der skal træffes nogle beslutninger, som ikke nødvendigvis er vildt populære, men som gør det, som er meget, meget vigtigt for vores samfund, nemlig skaffer noget mere arbejdskraft til både vores kræftafdelinger, vores børnehaver og vores private virksomheder.
Pelle Dragsted (EL), 2023-05-31:
Tak for det.
Venstre gør en forskel, men det er jo bedst, hvis den forskel er til det bedre og ikke til det værre.
Jeg tror, at for mange danskere er det, at man har mistet en forsommerfridag, ikke en forskel, man synes er fantastisk.
Det var at gå helt ind i familiernes frihed til selv at disponere over den her forårsfridag, hvor man kunne have taget i sommerhuset, kolonihavehuset, eller hvad man nu gør for at være sammen med sin familie.
Der flytter man bestemmelsesmagten over til arbejdsgiveren, og det er jo at gribe ind i familierne.
Man greb også ind i frivillige kontrakter og aftaler, som ordføreren også talte om.
Ja, frivillige overenskomster greb ind i.
Og nu har det vist sig, at der ikke var behov for det.
Det har vist sig, at der er så mange penge i kassen, at man kunne genindføre ikke bare store bededag, men fire store bededage.
Så har regeringen tænkt sig at gøre – hvad kan man sige – forbrydelsen god igen og give danskerne friheden tilbage?
Morten Dahlin (V), 2023-05-31:
Men jeg mener, at det der er en overfladisk analyse af de udfordringer, vi står med i Danmark.
Hvis vi gerne vil have i tusindvis af flere soldater – det ved jeg godt at Enhedslisten ikke vil, men det er der et bredt flertal i Folketinget der heldigvis bakker op om –
og hvis vi samtidig med det gerne vil have flere uddannede sundhedspersonaler, der kan være med til at løfte vores kræftområde, og hvis vi gerne vil have flere uddannede personaler, der kan hjælpe på vores plejehjem, og hvis vi gerne vil have flere uddannede pædagoger i vores børnehaver og flere folkeskolelærere i vores folkeskoler, og hvis vi samtidig med det skal sikre, at der er den nødvendige arbejdskraft til de private virksomheder, der betaler for hele gildet, så er der brug for ikke bare penge i statskassen, men også for at skaffe noget mere arbejdskraft.
Og det er derfor, jeg siger, at reformer ikke kun handler om tørre tal i et regneark; det handler om rigtige mennesker, som skal vokse op i et godt velfærdssamfund med et velfungerende erhvervsliv.
Og det kan man ikke, hvis man ikke skaffer noget mere arbejdskraft.
Man kan ikke bare rykke rundt; man bliver nødt til at øge antallet af mennesker, der står op om morgenen og går på arbejde, for at sikre, at vi også i fremtiden har et velfærdssamfund.
I forhold til at gøre en forskel er mit pejlemærke, at hvis Enhedslisten synes, at Venstre har gjort en negativ forskel, så er jeg som udgangspunkt ret glad.
Thomas Skriver Jensen (S), 2023-05-31:
Jeg har også noteret mig, at der er kommet en ny alliance i dansk politik.
Jeg tror, at benævnelsen RKI-alliancen er min personlige favorit.
Men hvis vi nu lægger de politiske drillerier bare en lille smule til side, er jeg faktisk oprigtig glad for, at der i Danmark er andre end regeringen, der rent faktisk går op i det, i hvert fald i min bog, helt ubestridelige faktum, at det største problem i Danmark er mangel på hænder, mangel på hoveder, og så også mangel på dem, hvor hænder og hoveder også kan snakke sammen.
Der noterer jeg mig – og det vil jeg egentlig gerne kvittere for – at der kommer nogle konkrete bud fra den alliance, og det synes jeg er positivt.
Jeg vil gerne spørge ind til et af dem, nemlig det her med beløbsgrænsen, for det er ikke mit indtryk, at det er et reelt problem, der eksisterer på det danske arbejdsmarked i dag.
Jeg har svært ved at pege på de faggrupper, vi skulle kunne få ind ekstra, hvis vi sænker beløbsgrænsen yderligere, så kunne ordføreren ikke måske gøre mig klogere på den front?
Alex Vanopslagh (LA), 2023-05-31:
Men lad det ligge.
Vi har den holdning i partiet Liberal Alliance – det er ikke det, der står i KLAR-allliancens udspil – at beløbsgrænsen burde blive sat ned til den overenskomstmæssige mindsteløn.
Jeg kan godt være lidt bekymret for, at vi i Danmark har en tilgang, hvor vi siger, at det kun er den højt kvalificerede, veluddannede arbejdskraft uden for EU, som vi gerne vil have – og når de så lever op til beløbsgrænsen, er der i øvrigt alle mulige bureaukratiske benspænd, som mange virksomheder er frustrerede over – og vi så fuldstændig mister blikket for, at dér, hvor vi også i høj grad har en mangel på arbejdskraft, jo ikke er i den høje ende af lønskalaen.
Det er jo også i restaurationsbranchen, på ufaglærte produktionsarbejdspladser, inden for rengøring, og der er også mangel på sosu-assistenter.
Ældre Sagen var jo under valgkampen ude at foreslå, at man oprettede sosu-uddannelser på Filippinerne.
Men hvad så, hvis de falder under beløbsgrænsen?
Så jeg tror egentlig, vi skal til at have en lidt mere ærlig diskussion om, om det er så skidt for Danmark, at vi får den arbejdskraft, vi mangler, også selv om den lønmæssigt ligger i den lidt lavere ende.
Franciska Rosenkilde (ALT), 2023-05-31:
Mange tak for det spørgsmål.
Jeg skal ærligt indrømme, at jeg simpelt hen ikke har læst det, der er kommet i dag.
Jeg har været optaget af de meget interessante debatter herinde i salen.
Men det, som spørgeren lægger op til, lyder absolut attraktivt for Alternativet.
Vi vil gerne være med til at sikre, at små og mellemstore virksomheder kommer lettere i gang og får mere støtte til at drive rentable forretninger, især selvfølgelig det, der handler om den grønne omstilling.
Så det vil vi meget gerne kigge på.
Mona Juul (KF), 2023-05-31:
Nu har jeg været jeres hjemmeside igennem i dag, fordi jeg lige vil tjekke op på det og se, om der var noget spændende, jeg skulle spørge om, men jeg kunne ikke finde noget om forsvaret.
Derfor kunne jeg virkelig godt tænke mig at høre, hvad det er, Alternativet egentlig kunne tænke sig at bringe til forhandlingerne.
Jeg kan se, at der i gamle artikler, altså fra før valget, er noget, der har handlet om at gøre forsvaret grønt, og der er noget med konflikthåndtering og forskning i konflikt – noget med, at kvinder er bedre til at håndtere konflikter end mænd.
Er det sådan nogle ting, vi skal høre fra Alternativet?
Franciska Rosenkilde (ALT), 2023-05-31:
Jeg synes, det lyder som nogle rigtig, rigtig gode bud, som spørgeren her nævner, og som kunne være Alternativets bud.
Vi er jo ikke sådan umiddelbart inviteret med – det må jeg jo erkende – men forsvaret skal jo også igennem en grøn omstilling som alle andre sektorer i vores samfund.
Så er vi også meget optaget af arbejdsforhold i forsvaret.
Det er jo nogle af de ting, som forsvaret også selv siger der er problemer med.
Og så er det klart, at det her med, at kvinder er bedre til konflikthåndtering, ikke kun er noget, Alternativet synes – det er noget, forskningen viser.
Så derfor synes vi absolut, der er meget at tage fat på der.